Suid Afrikaanse Nuus Thread - Page 71 - Stormfront
Page 71 of 226 « First < 21 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 121 171 > Last »
06-02-2006, 02:30 AM #701
Kasrils erken spioene is gebruik
KAAPSTAD. – Die minister van intelligensie, mnr. Ronnie Kasrils, het gister die eerste keer onomwonde erken dat spioene in die magstryd binne die regerende party gebruik is.
Kasrils het gesê “dit is een ding vir lede van politieke partye om teen mekaar te maneuvreer soos hulle vir mag binne hul party baklei”.
“Dit is heeltemal ’n ander ding vir staatsamptenare om aan sulke intriges deel te neem. Dit is ’n misbruik van hul amp, van mag en van openbare vertroue. Dit is ondermynend en ongrondwetlik,” het hy gesê.
Kasrils het in sy begrotingstoespraak in die Nasionale Vergadering skerp woorde gehad vir “skurkagtige elemente” in die nasionale intelligensie-agentskap (NIA) wat aan “skandalige magsmisbruik” skuldig is deur onwettiglik op mnr. Saki Macozoma, ’n sakeman wie se naam al as ’n moontlike opvolger vir pres. Thabo Mbeki genoem is, te spioeneer. Die magstryd binne die ANC het die afgelope jaar op ’n baie sigbare wyse ook in die NIA kop uitgesteek.
Die afdanking van die direkteur-generaal, mnr. Billy Masetlha, en twee kollegas wat by die onwettige spioenasie op Macozoma betrokke was, is deur ondersteuners van die ANC se adjunkpresident, mnr. Jacob Zuma, as ’n “sameswering” om Zuma-ondersteuners by te kom beskryf. Dié teorie is versterk toe Kasrils se naam as staatsgetuie in die verkragtingsaak teen Zuma genoem is. Kasrils het egter die samesweringsteorie as ’n “soort Alice in Wonderland-verdraaiing van die waarheid” beskryf. Hy het die grondwetlike pligte van die intelligensiediens beklemtoon en gesê die wet gee niemand ’n “blanko tjek om op enigiemand om enige rede” te spioeneer nie. Sy optrede teen die oortreders wys juis dat hierdie wette werk.
Kasrils het ook gister die eerste keer volledig sy kant gestel oor mnr. Fikile Mbalula, leier van die ANC-jeugliga, se bewerings in Oktober dat spioene hom ook, soos vir Macozoma, onwettig dopgehou het.
Mbalula se klag was egter “baie skraal” en sonder enige ware feite, en dit is waarom dit nooit verder ondersoek is nie. “Ons het ’n onderhoud met hom gehad en hom om ’n geskrewe verklaring gevra sodat ons sy klag kan ondersoek,” het Kasrils gesê. “Tot vandag toe het ons dit nie gekry nie.”
Macozoma het wel ’n geskrewe klag en ’n prokureursbrief ingedien.
Mbalula het destyds ’n nuuskonferensie gehou om sy klagte oor onwettige spioenasie bekend te maak. Kasrils het gesê Mbalula het hom wel ’n dag voordat die bewerings in die media verskyn het gebel, maar hy het nie Mbalula se stem herken nie en die volgende dag van die bewerings in die media gehoor.
Kasrils het dié onthullings gedoen in antwoord op ’n vraag van mnr. Dennis Bloem, ANC-LP. Kasrils het gesê die gebeure van die afgelope jaar het die geloofwaardigheid van die NIA in die oë van die publiek en die parlement aangetas, maar hy het onderstreep die intelligensiediens se lojaliteit is teenoor die land as geheel. Die “jammerlike episode” van die afgelope jaar moet gebruik word om die NIA te hervorm, het hy gesê.
06-02-2006, 02:33 AM #702
'Hou op kla, of gee pad'
Dít was die boodskap van mnr. Charles Nqakula, minister van veiligheid en sekuriteit, gisteraand aan diegene wat hy as “alewige klakouse” bestempel het.
Aan mense wat dreig om die land te verlaat weens die hoë vlakke van misdaad het die minister die volgende raad: “Allemagtig, kry tog net ’n lewe! Julle kan een van twee dinge doen: kla totdat julle blou is in die gesig, of verlaat die land sodat die res van ons goeie Suid-Afrikaners kan aangaan met ons werk!”
Onder diegene, meen die minister, tel opposisie-LP’s soos mnre. Roy Jankielsohn en Ray King van die DA, en mnr. Pieter Groenewald van die VF+.
Nqakula het tydens sy begrotingsdebat teruggekap na lede van die opposisie wat meen hy verloor die stryd teen misdaad.
“Hoekom is dit altyd mense met vanne soos Jankielsohn, King en Groenewald wat kla.
“Hoekom hoor jy nie mense uit die townships kla nie?” wou die minister weet.
Die rede, meen die minister, is omdat die mense in die townships “reeds jare in die stryd teen misdaad betrokke is”.
“Die regering waaraan júlle deelgeneem het, het dié mense aan misdaad oorgelaat sonder om ’n vinger te lig. Noudat misdaad ook by julle spook, begin julle kla,” sê hy.
06-02-2006, 02:35 AM #703
Vulkaan: SA soldate help rampspan
PRETORIA. – Die Suid-Afrikaanse soldate wat deel vorm van die Afrika-Unie se sending in die Comore-eilande, is in voortdurende verbinding met dié eilandgroep se rampspan sou die Karthala-vulkaan tot verdere uitbarsting kom.
Lt.kol. Piet Paxton, AU-woordvoerder, het gister gesê ná Sondag se uitbarsting het die vulkaan ietwat bedaar. Vier Franse vulkaannavorsers op die Grand Comore-eiland is eergister met een van die Suid-Afrikaners se helikopters tot op die vulkaan geneem om die stand van die lawa in die “bek” van die vulkaan te gaan bekyk.
Hulle het gemeen dit lyk asof ’n kors besig is om op die lawameer te vorm, maar eergisteraand, nadat hulle van die vulkaan af vervoer is, het Karthala weer vuurrooi gegloei.
“Volgens die navorsers is dit bitter moeilik om te voorspel wat ’n vulkaan volgende gaan doen. Voor Sondag se uitbarsting was die span vir ’n week bo sonder dat iets gebeur het.
“Hulle was beswaarlik onder toe die grootste uitbarstings tot dusver gebeur het!”
Volgens Paxton het die AU-mag riglyne aan die Comoraanse regering se rampspan deurgegee van hoe die mag te werk sal gaan indien die lawa oor die bek van die krater sou opstoot.
“As dit ernstig is, is ons eerste verantwoordelik om ons (sowat 400) soldate uit die gebied te verwyder.
“As ons nie geraak word nie, maar van die inwoners wel, skakel ons in by die rampspan om hulle met die toerusting tot ons beskikking te help.
“Ons kan vervolgens ook betrokke raak by noodleniging en die vervoer van noodvoorraad. Feit is egter dat ons net ’n beperkte aantal vliegtuie het wat sal kán help.”
Volgens Paxton is daar ’n Comoraan wat permanent ’n weerstasie beman om seismiese aktiwiteite in die vulkaan waar te neem. Dié aktiwiteite het die laaste tyd dramaties toegeneem.
Die AU-mag, wat aanvanklik ontplooi is om stabiliteit te verleen tydens die land se pas afgelope verkiesings, begin volgende week stelselmatig met sy onttrekking.
Die eerste soldate sal hulle op 10 Junie onttrek, die grootste aantal op 13 Junie en die laastes vyf dae later.
06-02-2006, 02:40 AM #704
Man kry tronkstraf ná gyselaarsdrama
WINBURG. – Die laaste hoofstuk in ’n gyselaarsdrama wat hom hier afgespeel het, is geskryf.
Die boek het gister vir mnr. Hugo Pienaar (40) toegeklap toe hy direkte gevangenisstraf opgelê is ná ’n angsnag waarin hy sy bejaarde ma met ’n vuurwapen gyselaar gehou het.
Die middeljarige man is gister tot agt jaar effektiewe tronkstraf in die Winburgse streekhof gevonnis.
Pienaar het op 29 November verlede jaar met die gereg gebots toe hy ’n gyselaarsituasie in die Mooi Uitsig-aftreeoord ontketen het.
Hy het sy 83-jarige ma deurnag met ’n pistool aangehou en ’n drama ontketen wat uitgekring het in grootskaalse polisie-optrede.
Mev. Cornelia Pienaar is met haar eie vuurwapen in haar woonstel in die aftreeoord aangehou toe sy glo nie haar motorsleutels aan haar seun wou gee nie.
Drie skote, wat deur ’n televisiestel, ’n tafel en ’n hangkas is, is afgevuur.
Die gyselaarsituasie is ná tien uur ontlont toe die polisie mnr. Pienaar met ’n skokgranaat uit die woonstel gedryf het.
Na dié bohaai en media-blootstelling wat dié gebeure uitgelok het, is Pienaar gister sonder enige belangstelling uit die gemeenskap gevonnis.
Slegs enkele polisiebeamptes het die hofverrigtinge bygewoon.
Streeklanddros Jurie Human het Pienaar gister tot ses jaar tronkstraf gevonnis op ’n aanklag van menseroof.
Op aanklag van die besit van ’n vuurwapen sonder ’n lisensie is hy drie jaar gevangenisstraf opgelê.
Weens die onwettige besit van ammunisie is hy tot een jaar tronkstraf en vir die afvuur van ’n vuurwapen in ’n beboude gebied tot twee jaar tronkstraf gevonnis.
Human het gelas die vonnisse moet samelopend uitgedien word. Pienaar sal dus agt jaar effektiewe tronkstraf uitdien.
Human het tydens vonnisoplegging gesê hoewel Pienaar skuld op al die aanklagte beken het, het hy geen berou oor sy dade getoon nie.
“Dit moes baie traumatiese gebeure vir die bejaarde klaagster gewees het,” het Human gesê.
“Dit het in die middernagtelike ure gebeur, die klaagster se vryheid is ingeperk, skote is afgevuur en die polisie is ontbied.
“Dit moes vir alle inwoners wat hul woonstelle moes ontruim, traumaties gewees het.
“U optrede kan nie verskoon word nie.”
Mnr. James Hopper, aanklaer, het in sy betoog voor die vonnisoplegging ’n rits vorige veroordelings van Pienaar aan die hof voorgehou.
Dié veroordelings sluit onder meer skuldigbevindings aan aanranding, aanranding met die doel om ernstig te beseer en strafbare manslag in.
Hopper het betoog Pienaar het nie skuld beken omdat hy berou oor sy dade getoon het – soos mnr. George Lombard, namens Pienaar, aangevoer het – nie, maar omdat die getuienis teen hom verdoemend was.
06-03-2006, 03:56 AM #705
Woede oor misdaad
KAAPSTAD. – Woede, ongeloof en verontwaardiging het oor die kop van mnr. Charles Nqakula, minister van veiligheid en sekuriteit, losgebars ná sy uitlatings dat mense wat neul oor misdaad uit die land moet trap.
Politici het gister na hom gekap en misdaad in die land met ’n “tsoenami” vergelyk, terwyl ’n vrou in ’n plakkerskamp gesê het: “Waarom moet ons kla? Hulle luister nie meer na ons nie.”
’n Onboetvaardige Nqakula het sy aanval op dié wat kla oor misdaadvlakke in die land gister voortgesit . Hy het Donderdag in die parlement gesê: “Hoekom is dit altyd mense met vanne soos Jankielsohn, King en Groenewald wat kla? Hoekom hoor jy nie mense uit die townships kla nie?” Hy het gister soortgelyke stellings in die Nasionale Raad van Provinsies (NRP) herhaal ondanks wye verstomming oor sy uitlating Donderdag.
Daar is mense wat net “sensasie” najaag en “oordryf” oor die misdaadsituasie, het hy in antwoord op die DA se kritiek tydens sy departement se begrotingsdebat in die NRP gesê.
Mnr. Darryl Worth, DA-LP, het in repliek op die minister se toespraak die misdaadsituasie in die land as ’n “tsoenami” beskryf. Nqakula het teruggekap. “Alles wat hy (Worth) sê, is oordrewe.”
Volgens die minister is dit maar net die eerste keer dat “mense soos Worth die lelike gesig van misdaad sien”.
Mnr. Roy Jankielsohn, DA-LP, het gesê die minister skuld die land ’n verskoning. “Baie Suid-Afrikaners – wit én swart – is kwaad oor misdaadvlakke en voel tereg dat die staat hulle nie beskerm nie.
“Die minister is duidelik uit voeling met die vrese van gewone Suid-Afrikaners omdat hy selde die slagoffers van misdaad besoek en deur BBP-beskermers opgepas word.”
’n Vrou in ’n plakkerskamp het gesê: “Ons bly hier in vrees. Hier word élke dag misdade gepleeg. Soms is dit net inbrake, maar dit bly misdaad.
“Ons het dit eers by die polisie aangemeld, maar niks word gedoen om ons te help nie. Hulle luister nie; waarom moet ons dus kla?” het me. Belinda Tsatsimpe van Leratong aan Lucia Swart gesê.
Nog ’n inwoner het gesê: “Ek is met ’n mes gesteek. Toe ek polisie toe gaan, sê hulle ek moet self die man loop vang.”
Mnr. Ryno King, DA-LP, het gesê Nqakula lewe in ’n gekkeparadys. “Dis verstommend! ’n Mens sou meer begrip van die minister verwag.”
Volgens hom weet hy ook nie wat is erger nie – “dat die minister die misdaadsituasie misken of dat hy onder ’n wanindruk daaroor verkeer”.
King meen die minister behoort te weet dat die publiek vertroue in die polisie verloor het.
Mnr. Pieter Groenewald van die VF+ het op sy beurt gesê die minister se uitlatings is ’n belediging, veral vir misdaadslagoffers.
“Die minister ontken dat misdaad ’n ernstige probleem is. In dié opsig is hy aan die kant van die misdadigers, want hy meen die situasie is onder beheer. Daarom ag hy dit nie nodig om spesifieke planne in werking te stel nie.”
Me. Alana Bailey, hoof van die AfriForum se Kom Huis Toe-veldtog, het gesê haar kontak met mense wat die land wil verlaat of verlaat het, wys dat misdaad die “enkele grootste faktor is wat mense se besluite beïnvloed”.
Dr. Louis Luyt, FA-leier, het Nqakula se uitlatings vergelyk met dié van die voormalige minister van justisie, dr. Penuell Maduna, wat in 2000 tydens ’n onderhoud met die Amerikaanse televisiediens CBS oor die land se hoë verkragtingsyfer die volgende kwytgeraak het: “Hulle sê ’n vrou word elke 26 sekondes in Suid-Afrika verkrag. Ons staan nou al langer as 26 sekondes hier en ek het nog nie gesien dat iemand verkrag word nie. Het jy?”
Verskoning vir die siek uitlating is te laat, almal weet nou hoe hy as minister voel. Ek wonder of hy vir 'n oomblik dink wie betaal sy salaris elke maand
06-03-2006, 04:03 AM #706
Afrikaans nié bedreig nie
KAAPSTAD. – Afrikaans is hier om as amptelike taal te bly en word glad nie bedreig nie.
Só het dr. Pallo Jordan, minister van kuns en kultuur, gister in sy begrotingsdebat in die Nasionale Vergadering gesê.
Jordan het gesê ander Afrika-tale sal nie ontwikkel en bevorder word ten koste van Afrikaans nie. “Al was Afrikaans in die verlede gebruik as ’n manier van verdrukking en oorheersing van die Afrika-mense, sal dit steeds een van die land se amptelike tale bly.
“Ek wil benadruk dat Afrikaans, net soos al die ander amptelike tale, aktief bemark en beskerm word deur die regering, ten spyte van die histerie van sekere akademici.”
Jordan het ook gesê Afrikaans is die taal wat die derde meeste in die land gepraat word, en dus is die kanse dat dit net sal verdwyn, baie skraal. “Hou dus op om daarna te verwys as ’n minderheidstaal.”
Hy het gesê Afrikaans word in elk geval deur die Grondwet beskerm.
Jordan het hom ook oor die taaldebat by die Universiteit Stellenbosch uitgelaat. Hy het gesê hy is nie heeltemal oortuig deur die akademici se argumente dat dié universiteit ’n eksklusiewe Afrikaanse instelling moet word nie.
“Hoekom moet daar ’n eksklusief Afrikaanse universiteit wees? Hoekom kan ander tale nie ook geakkommodeer word nie?”
Jordan het met dié woorde gereageer op stellings van me. Desiree van der Walt, DA-LP, wat aangedui het dat dié party die posisie steun van minstens twee Afrikaanse universiteite.
06-04-2006, 12:54 AM #707
Woede oor Nqakula se "ongevoeligheid"
Suid-Afrika se derduisende slagoffers van misdaad het woedend losgetrek teen mnr. Charles Nqakula, minister van veiligheid en sekuriteit, wat in die parlement gesê het misdaad is nie so erg nie en dis net wittes wat daaroor kla.
"Hou op kla of trap uit die land!" het Nqakula Donderdag in die bespreking van sy begrotingspos gesê.
Nqakula klink soos oudminister Jimmy Kruger, wat in 1977 die wêreld geskok het toe hy gesê het die swart politieke leier Steve Biko se marteldood "laat hom koud", het mnr. Tony Leon, leier van die DA, gister gesê.
Familielede van die land se mees onlangse slagoffers van geweld het gesê Nqakula is "ongevoelig". Hy erken eintlik die regering het sy stryd teen misdaad verloor en kan nie sy landsburgers beskerm nie.
"Ons sal aanhou kla, want jy mág kla as jou geliefdes vermoor word. Waar anders as by die regering moet ons kla as ons regte vertrap en ons lewe vernietig word?" vra mev. Anita Rabie van Bellville, wie se ma, mev. Christelene Rossouw (78), drie weke gelede in Bellville vermoor is.
Die minister se uitspraak kom kort ná een van die grootste optogte nóg teen geweld in Suid-Afrika - "Silence the Violence" - wat deur die bekende egpaar Soli en Toni Philander in Kaapstad gelei is. Omtrent 30 000 mense het dit ondersteun.
Die afgelope week het dié egpaar sélf slagoffers van misdaad geword toe Toni se ma, mev. Eugene Schaeffer, in Parys in die Vrystaat in haar huis vermoor is.
"Die minister jaag so te sê dié van ons wat kla, weg. Dis skandalig, 'n belediging vir die land se inwoners. Die ANC-politici is meer bekommerd oor hul eie politieke speletjies as die land se inwoners," meen Toni.
Volgens mev. Denise Goldin, ma van die vermoorde akteur Brett Goldin, is Nqakula se "ongevoelige" uitspraak skokkend en in uiters swak smaak.
"Dit wys hy is iemand met absoluut géén meegevoel met iemand soos ek wat dit moet deurgaan nie. Hy gee nie 'n aks om hoe ons mense voel wat gesinslede gewelddadig verloor nie. Ons gesin is heeltemal gebroke, ons lewe verwoes.
"Dit sou nie gebeur het as daar beter beheer oor misdaad was nie."
Mnr. Oloff Bergh van Somerset-Wes wie se ma, mev. Joy van Aarde (78), verlede week in haar huis in Gordonsbaai deur jeugdiges met 'n vleishamer doodgeslaan is, het die parlement die afgelope week besoek om die regering te vra om iets aan die misdaadsituasie te doen.
Van Aarde se buurman, mnr. Clifford Bacon, se swanger verloofde is dieselfde nag verkrag. Terselfdertyd is hy saam met sy seun, Calvin, en dié se vriend Michael Billson (19) ure lank in hul huis met messe geterroriseer.
Bacon sê: "Ná dit wat met ons gebeur het, sal ons seker maak ons stem word gehoor. Dis 'n verskriklike gedagte dat ons nie op die regering kan staatmaak om ons te beskerm nie. Die minister se gevoellose uitspraak is 'n klap in die gesig van landsburgers."
Mev. Tina van Wyk van KwaZulu-Natal sê Nqakula se woorde maak haar woedend. Sy en haar man, Koos, was in April die slagoffers van 'n aanval waarin haar man se voetsole afgesny en hy in 'n bad kookwater gegooi is.
" 'n Mens se lewe het verander. Alles het verander - jou liggaam, siel en familie."
Mnr. Chris Roos, wat sy broer, mnr. De Ville Roos, onlangs in 'n plaasaanval buite Brits verloor het, sê hy is stomgeslaan deur Nqakula se uitspraak. "Die minister het misluk. Hy het die stryd teen misdaad verloor."
Mev. Hannetjie Stadler, wie se enigste dogter, Victoria, wreed in Knysna vermoor en gesodomiseer is, sê oor die minister: "Mense wat sulke uitlatings maak, moet wag tot dit met hulle self gebeur. Ek is bitter teleurgesteld in dít wat hy gesê het."
Gerhard de Bruin berig mnr. Yusuf Bhamjee, ANC-parlementslid, wie se doktersvrou, Sabera, Vrydagmiddag by haar praktyk in Pietermaritzburg vermoor is, is verpletter deur die nuus oor haar dood.
"Wie sou iets so wreedaardigs aan haar wou doen? Sy was die sagste en vriendelikste mens denkbaar. Altyd bereid om ander te help." Bhamjee sê ook misdaadvlakke in die land is onaanvaarbaar hoog.
06-04-2006, 01:00 AM #708
LP's in reisskandaal wou staat glo 'melk'
Parlementslede wat by die sogenaamde reisskandaal betrek word, het klaarblyklik soveel moontlik geld uit die regering probeer melk.
Volgens 'n forensiese verslag van PricewaterhouseCoopers is die staat R24 miljoen kwyt deur hul bedrieëry. Meer as dertig beskuldigdes, onder wie parlementslede van wie twintig ANC-LP's is, en reisagente verskyn einde Julie reisbedrog in die hof.
"In sommige gevalle het die LP's (beskuldigdes) selfs vals bewyse gevra van voordele en dienste gelewer. Sommige LP's het hulle ten koste van die parlement verryk met dié bedrog," lui 'n opsomming van die klagstaat wat by die Kaapse hooggeregshof ingedien is.
Die LP's word daarvan beskuldig dat hulle met reisagentskappe saamgesweer het . Hulle sou na bewering hul vlugkoste eis en die geld in hul sak steek, motors huur, hotelverblyf bespreek, luukse bootvaarte onderneem of familie of vriende se vlugte dek wat nie as afhanklikes geregistreer is nie.
Die reisagente sou die vlugte na bewering bespreek en dit dan dieselfde dag kanselleer sodra die LP's die vliegkaartjies kry. Dié kaartjies is dan glo by die parlement ingedien as wettige eise. Sodra die eis uitbetaal is, is 'n deel van die geld na bewering aan die LP's gegee of is hotelverblyf glo namens hulle bespreek of die geld vir ander dinge gebruik.
Soms is die vlugbesprekings behou, maar is die lugdiens, meesal die SAL, na bewering gevra om 'n terugbetaling.
Ander kere is die pryse van vliegkaartjies na bewering verhoog en van die parlement teruggeëis.
Van die ander bewering is dat:
# Die nommer op vlugkaartjies met die hand verander is, op afskrifte van dié kaartjies geplak is en by die parlement ingedien is.
# Vals fakture is voorberei vir dié kaarjies wat met die hand verander is.
# Betalings vir dieselfde kaartjies met verskillende fakture is meer as een keer van die parlement geëis.
Luidens die klagstaat het die LP's soms motors gehuur, maar die kilometergeld geëis asof hulle met hul eie motors gereis het. "Omdat die parlement reeds vir die motorhuur betaal het, het ons hier met dubbelbedrog te doen," lui die klagstaat.
Vusi Pikoli, nasionale direkteur van openbare vervolging, meen die saak teen die LP's is baie sterk. Adv. Seth Nthai, wat 21 van die beskuldigdes verteenwoordig, sê: "Ons staan die beskuldigings teen en ons glo ons het 'n sterk saak."
Volgens Nthai het die staat aangedui hy gaan aansoek doen dat al die beskuldigdes saam verhoor word, maar dat die verdediging dit teenstaan omdat die bedrog van sommige van dié LP's gering is en nie 'n verhoor in die hooggeregshof regverdig nie.
Die LP's sal nie geskors word nie, sê Mbulelo Goniwe, ANC-hoofsweep, omdat hulle onskuldig is totdat die teendeel bewys word.
06-04-2006, 01:19 AM #709
Beendere gee pa hoop in soektog na sy seun
Hy hoop die mensbeendere wat hy onlangs op 'n heuwel in die veld opgespoor het, is deel van sy vermiste seun se oorskot, sê mnr. Daantjie Kirstein (64).
Die beendere is gekry naby 'n piekniekstaanplek op pad na Alldays in Limpopo waar Kirstein se vermiste seun, Jannie (34), se kar gekry is vier dae ná sy verdwying in Oktober 2000.
Kirstein het jare lank alle moontlike weë gevolg om sy seun te kry en het selfs waarseërs genader. "Een het vir my gesê die dag wat ek my seun kry, gaan ek myself skop oor die plek waar ek hom gekry het. Sy kon egter nie vir my sê waar Jannie is nie."
Hy sê hy het elke brokkie inligting wat hy kon kry, opgevolg. Inligting wat hy onlangs gekry het, het hom na dié twee bene gelei.
Hy het dié bene vergelyk met foto's van 'n mensgeraamte wat hy van die internet afgelaai het, en ooreenkomste gekry.
"Die dokter in Polokwane beweer ook dit is mensbeendere en dit word nou by die polisie se forensiese laboratorium getoets. Indien DNS-toetse dan gedoen word, sal hulle dié DNS met Jannie se tweelingbroer, Howick, s'n vergelyk om te sien of dit ooreenstem," sê Kirstein.
Jannie, 'n verkoopsman, is die laaste keer op 7 Oktober 2000 lewend gesien toe hy by At-se-gat, 'n boskroeg buite Alldays, stilgehou het.
Die polisie-ondersoek is lamgelê toe die eerste ondersoekbeampte, insp. Retha Erasmus (37), deur haar man, insp. Nico Erasmus (38), in 'n gesinsmoordtog doodgeskiet is.
"Daarna is die saak swak ondersoek. Die dossier het in 'n stadium weggeraak en die ondersoek het van voor af begin." Kirstein sê die polisie het slegs 'n dossier oopgemaak vir 'n vermiste persoon.
"As dit Jannie se oorskot is, kan die polisie nou 'n geregtelike ondersoek doen en verdagtes weer ondervra," sê Kirstein.
Hy weet nie wat die motief vir Jannie se verdwyning was nie. "Die polisie sal dit moet vasstel. Ek sal net verlig wees as ons Jannie gekry het sodat ons die boek nou kan toemaak. "
06-04-2006, 01:27 AM #710
Staptoer kos Samaritaan sy lewe
Só opgewonde was " 'n barmhartige Samaritaan" van Bloemfontein om op sy eerste staptoer te gaan dat hy sommer eerste vir die groepleier op die kerk se trappies gewag het.
Maar die man met die sagte hart, mnr. Deon van der Merwe (48), het 'n dag later op een van die mooiste plekke in die Oos- Vrystaat gesterf toe hy van 'n berg getuimel en honderde meters ver geval het.
Van der Merwe is Vrydag in sy familiebegraafplaas in Koffiefontein begrawe nadat hy verlede naweek op 'n staproete op die vakansieplaas Camelrock naby Fouriesburg gestruikel het.
Hy en nog elf lede van die Sinaï-stapgroep van die NG kerk Universitas het die naweek in die berge deurgebring.
Die tragedie het gebeur toe die groep stappers na suikerbossies gekyk het. Van der Merwe het naby 'n lysie gestruikel en sowat 20 m ver geval. Hy het meer as 200 m ver teen die berg afgerol.
Tydens die begrafnisdiens Vrydag het die Sinaï-stapgroep skyfies van die naweek se uitstappie gewys.
Van der Merwe, 'n alleenloper en nutsman by die Universitas-hospitaal, was baie opgewonde oor sy eerste staptoer.
Sy skoonsuster, mev. Suegnet van der Merwe, sê hy het effe mank geloop en het waarskynlik sy balans naby die krans verloor.
"Dit was 'n fratsongeluk. Ons het soveel troos, want Deon laat 'n wonderlike ongeskrewe testament van omgee na.
"Hy het niks gehad nie, en tog het hy alles gehad. Sy pensioen is aan die NG kerk Universitas bemaak. Hy het selfs sy organe geskenk," sê sy.
Van der Merwe was ook betrokke by sy kerk se middestad-evangeliesasiesending (MES) en die gemeente se Durban- uitreik-aksie.
Ds. Retief Botha sê hy was iemand wat die wêreld 'n beter plek gemaak het. Hy het soveel van homself gegee ter wille van die Here se werk.
Van der Merwe word oorleef deur twee broers, Scholtz van Koffiefontein en Schalk van Johannesburg.